KOMISSION PÄÄTÖS,

tehty 7 päivänä tammikuuta 1987,

viinin neuvoa-antavan komitean perustamisesta (87/80/ETY)

EUROOPAN YHTEISÖJEN KOMISSIO, joka

ottaa huomioon Euroopan talousyhteisön perustamissopimuksen,

sekä katsoo, että

komission 18 päivänä heinäkuuta 1962 tehdyssä päätöksessä(1), sellaisena kuin se on viimeksi muutettuna päätöksellä 83/77/ETY(2), perustetaan viinin neuvoa-antava komitea,

uusien jäsenvaltioiden liittyminen yhteisöön edellyttää, että komitean paikkamäärää lisätään ja paikkajako tehdään uudelleen; jäsenten korvaamista koskevaa menettelyä on myös tarkistettava,

säännöksiä viinin neuvoa-antavasta komiteasta on muutettu useita kertoja, ja niistä on tullut sen vuoksi vaikeasti sovellettavia; tästä syystä ne olisi yhdistettävä,

komissiolle on tärkeää kerätä ammatinharjoittajien ja kuluttajien lausuntoja ongelmista, jotka viinialan yhteisen markkinajärjestelyn toiminta on aiheuttanut,

kaikkien ammatinharjoittajien, joita tämän yhteisen markkinajärjestelyn täytäntöönpano suoraan koskee, sekä kuluttajien olisi kyettävä osallistumaan komission pyytämien lausuntojen laatimiseen, ja

jäsenvaltioiden kyseiset ammattiyhdistykset sekä kuluttajaryhmittymät ovat perustaneet yhteisön tasolle järjestöjä, jotka pystyvät edustamaan kaikkien jäsenvaltioiden asianomaisia ammatinharjoittajia,

ON PÄÄTTÄNYT SEURAAVAA:

1 artikla

1. Perustetaan komission yhteyteen viinin neuvoa-antava komitea, jäljempänä "komitea".

2. Komitea koostuu seuraavien taloudellisten ryhmien edustajista: maataloustuottajat, maatalousosuuskunnat, maataloustuote- ja elintarviketeollisuus, maataloustuotteiden kauppa, maatalous- ja elintarvikealan työntekijät sekä kuluttajat.

2 artikla

1. Komissio voi kysyä neuvoa komitealta kaikissa ongelmissa, jotka liittyvät viinialan yhteistä markkinajärjestelyä koskevien asetusten soveltamiseen, ja erityisesti toimenpiteistä, jotka sen on toteutettava näiden asetusten mukaisesti.

2. Komitean puheenjohtaja voi ilmoittaa komissiolle, että on aiheellista kysyä komitealta neuvoa jälkimmäisen toimivaltaan kuuluvasta asiasta, josta sille ei ole esitetty lausuntopyyntöä. Hän tekee niin erityisesti jonkin edustettuna olevan taloudellisen ryhmittymän pyynnöstä.

3 artikla

1. Komiteassa on 48 jäsentä.

2. Edustajanpaikat jaetaan seuraavasti:

- 24 alan maataloustuottajille ja maatalousosuuskunnille,

- 7 viinialan kaupasta vastaaville,

- 5 viiniä käyttävälle teollisuudelle,

- 6 maatalous- ja teollisuustyöntekijöille,

- 6 kuluttajille.

4 artikla

1. Komissio nimittää komitean jäsenet yhteisön tasolle perustettujen, 1 artiklan 2 kohdassa tarkoitettuja taloudellisia ryhmittymiä parhaiten edustavien ja toiminnaltaan viinin yhteiseen markkinajärjestelyyn kuuluvien ammatillisten järjestöjen ehdotuksesta. Kuluttajien edustajat nimitetään kuitenkin kuluttajien neuvoa-antavan komitean ehdotuksesta.

Jokaista täytettävää paikkaa varten nämä järjestöt ehdottavat kahta ehdokasta, joilla on eri kansallisuus.

2. Komitean jäsenen toimikausi on kolmen vuoden pituinen. Toimikausi voidaan uusia. Suoritetut tehtävät eivät oikeuta palkkioon.

Kolmen vuoden jakson päättymisen jälkeen komitean jäsenet pysyvät toimessa, kunnes heidän seuraajansa nimetään tai heidän toimeksiantonsa uusitaan.

Eronpyynnön tai kuoleman tapauksessa tai jos jäsenen ehdokkuutta esittänyt järjestö pyytää, että hänet korvataan, korvaaminen suoritetaan 1 kohdassa määrättyä menettelyä noudattaen.

3. Komissio julkaisee tiedoksi luettelon jäsenistä Euroopan yhteisöjen virallisessa lehdessä.

5 artikla

1. Komitea valitsee komissiota kuultuaan puheenjohtajan kolmeksi vuodeksi.

Puheenjohtaja valitaan ensimmäisessä äänestyksessä läsnäolevien jäsenten kahden kolmasosan enemmistöllä ja myöhemmissä äänestyksissä läsnäolevien jäsenten yksinkertaisella enemmistöllä. Jos äänet menevät tasan, komissio huolehtii tilapäisesti puheenjohtajuudesta.

2. Komitea valitsee kaksi varapuheenjohtajaa kolmeksi vuodeksi.

Varapuheenjohtajat valitaan niiden taloudellisten ryhmittymien edustajista, joihin puheenjohtaja ei kuulu.

Valinta tapahtuu 1 kohdassa määrättyä menettelyä noudattaen.

Komitea voi samaa menettelyä noudattaen nimittää muita jäseniä työvaliokuntaan. Tässä tapauksessa työvaliokunnassa on puheenjohtajan lisäksi enintään yksi edustaja kustakin komiteassa edustettuna olevasta taloudellisesta ryhmittymästä.

Työvaliokunta valmistelee ja järjestää komitean työt.

6 artikla

1. Ainoastaan komission edustajat, komitean jäsenet, tai esteen sattuessa heidän sijaisensa, sekä kohtien 3 ja 4 mukaisesti kutsutut henkilöt voivat osallistua kokouksiin tai seurata niitä.

2. Esteen sattuessa komitean jäsenelle järjestö tai järjestöt, joille on myönnetty paikka komiteassa, voivat valtuuttaa sijaisen, joka on valittava komission ja kyseisen järjestön tai järjestöjen yhdessä vahvistamasta luettelosta. Tässä luettelossa olevien nimien lukumäärä on puolet kyseistä järjestöä tai järjestöjä edustavien jäsenten kokonaismäärästä. Tämä lukumäärä on vähintään yksi ja enintään kaksitoista.

Kun valtuutetaan sijainen, komitean sihteeristölle on ilmoitettava siitä vähintään seitsemän päivää ennen kokousta.

3. Sellaisen järjestön pyynnöstä, jolle on myönnetty yksi tai useampi paikka komiteassa, komitean puheenjohtaja voi yksimielisesti komission kanssa kutsua pääsihteerinsä tai sihteeristön jäsenen osallistumaan komitean kokoukseen tarkkailijana.

Esteen sattuessa pääsihteeri voi kuitenkin valtuuttaa tarkkailijan paikkansa valitsemalleen toiselle henkilölle.

Tarkkailijoilla ei ole puheoikeutta; puheenjohtaja voi kuitenkin yksimielisesti komission kanssa antaa heille tämän oikeuden.

4. Sellaisen järjestön pyynnöstä, jolle on myönnetty yksi tai useampi paikka komiteassa, ja kun esityslistan aiheilla on hyvin tekninen luonne, joka poikkeaa komitean tavallisista töistä, puheenjohtaja voi yksimielisesti komission kanssa kutsua yhden tai useamman asiantuntijan osallistumaan komitean töihin.

Komissio voi omasta aloitteestaan kutsua kenet tahansa henkilön, jolla on erityistä asiantuntemusta yhdessä esityslistaan merkityistä aiheista, osallistumaan asiantuntijana komitean asioiden käsittelyyn.

Asiantuntijat osallistuvat kuitenkin ainoastaan sen kysymyksen käsittelyyn, joka on syynä heidän läsnäoloonsa.

7 artikla

Komitea voi yksimielisesti komission kanssa perustaa työryhmiä työnsä helpottamiseksi.

8 artikla

1. Komitea kokoontuu komission toimipaikassa tämän kutsusta. Työvaliokunta kokoontuu puheenjohtajan kutsusta yksimielisesti komission kanssa.

2. Komission asianomaisten yksiköiden edustajat osallistuvat komitean, työvaliokunnan sekä työryhmien kokouksiin.

3. Komission yksiköt huolehtivat komitean, työvaliokunnan sekä työryhmien sihteeristön tehtävistä.

9 artikla

Komitean käsittelemät asiat koskevat komission esittämiä lausuntopyyntöjä. Asioita ei ratkaista äänestämällä.

Pyytäessään komitean lausuntoa komissio voi asettaa määräajan, jossa lausunto on annettava.

Komiteassa edustettuina olevien taloudellisten ryhmittymien kannat ovat komissiolle toimitetussa selvityksessä.

Siinä tapauksessa, että komitea on päässyt yksimielisyyteen pyydetyssä lausunnossa, tämä laatii yhteiset johtopäätökset, jotka liitetään selvitykseen.

Komissio antaa komitean tulokset asioiden käsittelystä tiedoksi neuvostolle tai hallintokomiteoille viimeksi mainittujen pyynnöstä.

10 artikla

Kun komissio ilmoittaa komitean jäsenille, että pyydetty lausunto tai esitetty kysymys on luottamuksellisesta aiheesta, komitean jäsenet eivät saa ilmaista tietoja, jotka ovat tulleet heidän tietoonsa komitean tai työryhmien töiden kautta, sanotun kuitenkaan rajoittamatta perustamissopimuksen 214 artiklan säännösten soveltamista.

Tässä tapauksessa ainoastaan komitean jäsenet ja komission edustajat osallistuvat kokouksiin.

11 artikla

Kumotaan 18 päivänä heinäkuuta 1962 tehty komission päätös.

12 artikla

Tätä päätöstä noudatetaan 1 päivästä tammikuuta 1987.

Tehty Brysselissä 7 päivänä tammikuuta 1987.

Komission puolesta

Frans ANDRIESSEN

Varapuheenjohtaja

(1) EYVL N:o 72, 8.8.1962, s. 2034/62

(2) EYVL N:o L 51, 24.2.1983, s. 34